It-konsulttitalo Visma Consulting on ostanut Octo3 Oy:n koko osakekannan. Octo3:ssa työskentelee tällä hetkellä 57 ihmistä, joista 50 Lappeenrannassa. Visma aikoo tuplata ostetun yrityksen työntekijämäärän.

– Tarkoitus on rekrytoida lisää henkilöstöä niin nopeasti kuin ehditään, kertoo Visman toimitusjohtaja Petri Lillberg.

Visma etsii tällä hetkellä 50 työntekijää Octo3:een. Etsinnässä on sovelluskehittäjiä, projektipäälliköitä, testaajia, ohjelmistokehittäjiä ja muuta teknistä henkilökuntaa.

– Mielellään otetaan kaikki sovelluskehittäjäosaajat ja heidän hakemuksensa vastaan, sanoo toimitusjohtaja Petri Lillberg Vismasta.

Yritysoston jälkeen Visma Consultingilla on Suomessa jo noin 220 työntekijää ja asiakashankkeissa lähes 300 konsulttia.Yhtiön toimistot ovat Helsingissä, Tampereella, Espoossa, Hyvinkäällä ja Jyväskylässä. Liikevaihto vuonna 2017 tulee olemaan yritysoston jälkeen 30 miljoonaa euroa.

Osaajien löytäminen ei ole helppoa

Visman toimitusjohtaja Petri Lillberg tunnustaa, ettei työntekijöiden löytäminen ole helppoa.

– Ei se missään kaupungissa erityisen helppoa ole, mutta Vismalla ja Octo3:lla on hyvä maine Lappeenrannassa. Lappeenrannassa rekrytointi on helpompaa kuin pääkaupunkiseudulla, toimitusjohtaja Petri Lillberg sanoo.

Visman osaaminen karttuu Octo3:n oston myötä mobiilisovellusalalla.

– Kyllä tämä osto on täydentää Visman nykyistä liiketoimintaa, sanoo Petri Lillberg.

Octo3 auttaa suomalaisia yrityksiä digitalisoimalla heidän tuotteitaan ja liiketoimintaansa. Octo3 on kehittänyt muun muassa mobiilisovelluksen helpottomaan ruuhkia rajanylityspaikoilla.

Octo3:lla vuonna 2017 liikevaihto tulee olemaan noin 4,5 miljoonaa euroa.